CELEX: 32020D1807
Language: sk
Date: 2020-11-27 00:00:00
Title: Vykonávacie rozhodnutie Komisie (EÚ) 2020/1807 z 27. novembra 2020 o predĺžení platnosti opatrenia prijatého Výkonným orgánom Spojeného kráľovstva pre zdravie a bezpečnosť, ktorým sa povoľuje sprístupňovanie biocídneho výrobku Biobor JF na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2020) 8158] (Iba anglické znenie je autentické)

1.12.2020   
               
               
                  SK
               
               
                  Úradný vestník Európskej únie
               
               
                  L 402/138
               
            
         VYKONÁVACIE ROZHODNUTIE KOMISIE (EÚ) 2020/1807
         z 27. novembra 2020
         o predĺžení platnosti opatrenia prijatého Výkonným orgánom Spojeného kráľovstva pre zdravie a bezpečnosť, ktorým sa povoľuje sprístupňovanie biocídneho výrobku Biobor JF na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2020) 8158]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek v spojení s článkom 131 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (2),
         keďže:
         
                     (1)
                  
                  
                     Výkonný orgán Spojeného kráľovstva pre zdravie a bezpečnosť (ďalej len „príslušný orgán“) prijal 30. apríla 2020 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie povoliť do 27. októbra 2020 sprístupnenie biocídneho výrobku Biobor JF na trhu a jeho používanie na účely preventívnej a ošetrujúcej antimikrobiálnej úpravy palivových nádrží a palivových systémov lietadiel (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie nevyhnutné na ochranu verejného zdravia. Parkovanie a dlhodobé skladovanie lietadiel spôsobuje usadzovanie vody v palive. Mikroorganizmy ako baktérie, plesne a kvasinky, ktoré sa množia v usadenej vode a ktoré sa živia uhľovodíkmi v palive na rozhraní medzi palivom a vodou, spôsobujú mikrobiologickú kontamináciu. Ak sa množeniu nezabráni, mikrobiologická kontaminácia palivových nádrží a palivových systémov lietadiel môže viesť k poruchám motora lietadla a ohroziť jeho letovú spôsobilosť, a tým ohroziť bezpečnosť cestujúcich a posádky. Pandémia COVID-19 a následné obmedzenia letov viedli k tomu, že mnohé lietadlá boli dočasne zaparkované. Nehybnosť lietadla je faktorom, ktorý zhoršuje mikrobiologickú kontamináciu.
                  
               
                     (3)
                  
                  
                     Biobor JF obsahuje 2,2'-[(1-metylpropán-1,3-diyl)bis(oxy)]bis[4-metyl-1,3,2-dioxaborinán] (číslo CAS 2665-13-6) a 2,2'-oxybis(4,4,6-trimetyl-1,3,2-dioxaborinán) (číslo CAS 14697-50-8), účinné látky na použitie v biocídnych výrobkoch typu 6 ako konzervačné látky pre výrobky počas skladovania, ako sa vymedzujú v prílohe V k nariadeniu (EÚ) č. 528/2012. Keďže uvedené účinné látky nie sú zahrnuté do pracovného programu (3) na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení (EÚ) č. 528/2012, musia sa posúdiť a schváliť ešte predtým, ako sa biocídne výrobky, ktoré ich obsahujú, môžu povoliť na úrovni členských štátov alebo Únie.
                  
               
                     (4)
                  
                  
                     Komisii bola 20. augusta 2020 doručená odôvodnená žiadosť príslušného orgánu o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť bola podaná na základe obáv, že mikrobiologická kontaminácia palivových nádrží a palivových systémov lietadiel by mohla naďalej ohrozovať bezpečnosť v leteckej doprave, a na základe tvrdenia, že Biobor JF je nevyhnutný na kontrolu takejto mikrobiologickej kontaminácie.
                  
               
                     (5)
                  
                  
                     Podľa informácií, ktoré poskytol príslušný orgán, jediný alternatívny biocídny výrobok, ktorý výrobcovia lietadiel a motorov odporúčali na ošetrenie mikrobiologickej kontaminácie, bol v marci 2020 stiahnutý z trhu z dôvodu závažných anomálií vo fungovaní motora, ktoré boli zaznamenané po ošetrení týmto výrobkom.
                  
               
                     (6)
                  
                  
                     Ako uviedol príslušný orgán, existujúcu mikrobiologickú kontamináciu možno ošetriť alternatívnym postupom, a to vypustením paliva, vyprázdnením lietadla a následným manuálnym odstránením kontaminácie vo vnútri nádrže. To nemusí byť vždy možné pre ďalšie prebiehajúce činnosti údržby, ktoré sa vyžadujú pri dlhodobom parkovaní alebo skladovaní. Manuálne čistenie kontaminovaných nádrží by okrem toho vystavilo pracovníkov toxickým plynom, a preto je vhodnejšie sa mu vyhnúť.
                  
               
                     (7)
                  
                  
                     Podľa informácií, ktoré poskytol príslušný orgán, výrobca biocídneho výrobku Biobor JF podnikol kroky smerujúce k riadnej autorizácii výrobku a očakáva sa, že žiadosť o schválenie účinných látok, ktoré obsahuje, bude podaná v blízkej budúcnosti. Schválenie účinných látok a následná autorizácia biocídneho výrobku by predstavovali trvalé riešenie do budúcnosti, ale na dokončenie týchto postupov ešte bude potrebný značný čas.
                  
               
                     (8)
                  
                  
                     Keďže by nedostatočné kontroly mikrobiologickej kontaminácie palivových nádrží a palivových systémov lietadiel mohli ohroziť bezpečnosť leteckej dopravy, pričom toto nebezpečenstvo nemožno primerane zmierniť použitím iného biocídneho výrobku ani inými prostriedkami, je vhodné umožniť príslušnému orgánu Spojeného kráľovstva predĺžiť platnosť opatrenia.
                  
               
                     (9)
                  
                  
                     Platnosť opatrenia uplynula 28. októbra 2020, preto by toto rozhodnutie malo mať spätnú účinnosť.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Výkonný orgán Spojeného kráľovstva pre zdravie a bezpečnosť môže predĺžiť povolenie na sprístupňovanie biocídneho výrobku Biobor JF na trhu a jeho používanie na účely preventívnej a ošetrujúcej antimikrobiálnej úpravy palivových nádrží a palivových systémov lietadiel do konca prechodného obdobia uvedeného v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu alebo do 1. mája 2022, podľa toho, čo nastane skôr.
            Severné Írsko však môže toto povolenie predĺžiť do 1. mája 2022.
         
         
            Článok 2
            Toto rozhodnutie je určené Výkonnému orgánu Spojeného kráľovstva pre zdravie a bezpečnosť.
            Uplatňuje sa od 28. októbra 2020.
         
         
            V Bruseli 27. novembra 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Ú. v. EÚ L 29, 31.1.2020, s. 7.
         
            (3)  Príloha II k delegovanému nariadeniu Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).